芍藥歌
作者：韓愈
朝代：唐

paragraphs: 丈人庭中開好花，更無凡木爭春華。
翠莖紅蘂天力與，此恩不屬黃鍾家。
溫馨熟美鮮香起，似笑無言習君子。
霜刀翦汝天女勞，何事低頭學桃李。
嬌癡婢子無靈性，競挽春衫來比並。
欲將雙頰一晞紅，綠窗磨徧青銅鏡。
一尊春酒甘若飴，丈人此樂無人知。
花前醉倒歌者誰，楚狂小子韓退之。